Зәбих Әхмәҙи улының барлыҡ хеҙмәт юлы ошо мәктәп менән бәйле: ул башта ябай уҡытыусы, артабан уҡытыу бүлеге мөдире һәм мәктәп директоры булып эшләй. Тыуған ауылының йәмәғәт тормошонда әүҙем ҡатнаша. 1951 йылда КПСС сафына инә, бер нисә тапҡыр Муйнаҡ ауыл Советына депутат итеп һайлана. Ошо арала ете балаһын уҡытып, ҙур тормошҡа аяҡ баҫтырта. Намыҫлы фиҙәкәр хеҙмәте өсөн бик күп орден һәм миҙалдар, БАССР КПСС һәм ВЦСПС өлкә комситетының Маҡтау Грамоталары менән бүләкләнә. 1978 йылда хаҡлы ялға сыға. Тыуған иле алдындағы ҙур хеҙмәттәре өсөн, Бөйөк Ватан һуғышы ветераны булараҡ, уға 1989 йылда БАССР-ҙың Салауат ҡалаһында бер бүлмәле фатир бирелә. Зәбих Әхмәҙи улы ошо фатирында үҙенең вафатына тиклем йәшәй. 1997 йылдың 29 ғинуарында Салауат ҡалаһында вафат була. Артабан Башҡортостан Республикаһының Ейәнсура районындағы тыуған Үрге Муйнаҡ ауылы зыяратында ерләнә.